**Ministru kabineta noteikumu projekta “Grozījums Ministru kabineta 2016. gada 17.maija noteikumos Nr. 297 „Kārtība, kādā Valsts ugunsdzēsības un glābšanas dienests veic un vada ugunsgrēku dzēšanu un glābšanas darbus” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekta mērķis ir noteikt kārtību, kādā glābšanas darbu laikā Valsts ugunsdzēsības un glābšanas dienesta amatpersona ar speciālo dienesta pakāpi notikuma vietas bīstamajā zonā ievada cietušajam pretsāpju līdzekli, lai mazinātu cietušā būtisku veselības bojājuma vai dzīvības apdraudējuma risku. Noteikumu projekts stājas spēkā 2020.gada 1.janvārī. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums |  Ministru kabineta 2016.gada 26.janvāra sēdes protokollēmuma “Informatīvais ziņojums “Par Saeimas Parlamentārās izmeklēšanas komisijas par Latvijas valsts rīcību, izvērtējot 2013.gada 21.novembrī Zolitūdē notikušās traģēdijas cēloņus, un turpmākajām darbībām, kas veiktas normatīvo aktu un valsts pārvaldes un pašvaldību darbības sakārtošanā, lai nepieļautu līdzīgu traģēdiju atkārtošanos, kā arī par darbībām minētās traģēdijas seku novēršanā galaziņojumā ministrijām noteikto uzdevumu izvērtējumu”” (prot. Nr.4 91.§) 2.punktā doto uzdevumu izpilde. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  Valsts ugunsdzēsības un glābšanas dienests veic glābšanas darbus saskaņā ar Ugunsdrošības un ugunsdzēsības likumu un Ministru kabineta 2016.gada 17.maija noteikumiem Nr.297 “Kārtība, kādā Valsts ugunsdzēsības un glābšanas dienests veic un vada ugunsgrēku dzēšanu un glābšanas darbus” (turpmāk – noteikumi Nr.297). Saskaņā ar noteikumu Nr.297 8.punktu ugunsgrēka dzēšanas un glābšanas darbu vadītājs, vadot ugunsgrēka dzēšanu vai glābšanas darbus, dod mutiskus rīkojumus un kontrolē to izpildi. Ugunsgrēka dzēšanas un glābšanas darbu vadītājs vadot ugunsgrēka dzēšanu vai glābšanas darbus nosaka notikumu vietas bīstamo zonu. Notikumu vietās, veicot glābšanas darbus, ir konstatēta problēma, kas saistās ar neatliekamās medicīniskās palīdzības sniegšanu cietušajam šajā bīstamajā zonā gadījumos, ja cietušā veselības stāvoklis ir smags un cietušo nekavējoties nav iespējams evakuēt no bīstamās zonas, lai Neatliekamās medicīniskās palīdzības dienesta brigāde uzsāktu kvalificētu neatliekamās medicīniskās palīdzības sniegšanu. Pašlaik atbilstoši noteikumos Nr.297 noteiktajam – ja notikuma vietā ir cietušais, līdz brīdim, kad ierodas Neatliekamās medicīniskās palīdzības dienesta brigāde, Valsts ugunsdzēsības un glābšanas dienesta amatpersona ar speciālo dienesta pakāpi sniedz cietušajam pirmo palīdzību. Valsts ugunsdzēsības un glābšanas dienesta amatpersona ar speciālo dienesta pakāpi ir apmācīta un attiecīgi ekipēta ar aizsardzības līdzekļiem glābšanas darbu veikšanā, kā arī apmācīta paplašinātās pirmās palīdzības sniegšanā, taču šajā paplašinātās pirmās palīdzības apmācības programmā nav paredzēta apmācība medikamentu (pretsāpju līdzekļu) pielietošanā cietušajam, kas smagu traumu gadījumā ir cietušā būtiska stāvokļa atvieglošanai. Turklāt atbilstoši Ārstniecības likuma 47.pantā noteiktajam - ārstniecības personai ir tiesības atteikt pirmo un neatliekamo medicīnisko palīdzību apstākļos, kas apdraud ārstniecības personas pašas dzīvību, kā arī tad, ja ārstniecības persona to nespēj veselības stāvokļa dēļ, kā arī atbilstoši Ministru kabineta 2011.gada 13.decembra noteikumu Nr.948 “Katastrofu medicīnas sistēmas organizēšanas noteikumi” 38.punktā noteiktajam - Neatliekamās medicīniskās palīdzības brigāžu personāls darbojas ārpus notikuma vietas bīstamās zonas.Lai turpmāk risinātu jautājumu medicīniskās palīdzības sniegšanai cietušajam notikuma vietas bīstamajā zonā Veselības ministrija jau ir izstrādājusi grozījumu Ministru kabineta 2011.gada 13.decembra noteikumos Nr.948 “Katastrofu medicīnas sistēmas organizēšanas noteikumi”, kas stājās spēkā 2018.gada 14.decembrī. Grozījums nosaka, ka ja notikuma vietā paredzams ilgstošs cilvēka glābšanas pasākums un cietušajam notikuma vietas bīstamajā zonā pastāv būtisks veselības bojājuma vai dzīvības apdraudējuma risks, vadības ārsts (ārsts vai ārsta palīgs), ja nepieciešams, nodrošina, ka Valsts ugunsdzēsības un glābšanas dienesta amatpersonai ar speciālo dienesta pakāpi tiek izsniegts pretsāpju līdzeklis, lai to enterāli, transdermāli vai intranazāli ievadītu cietušajam glābšanas darbu laikā notikuma vietas bīstamajā zonā.Savukārt, lai Valsts ugunsdzēsības un glābšanas dienesta amatpersonai ar speciālo dienesta pakāpi noteiktu tiesības notikuma vietas bīstamajā zonā cietušajiem ievadīt Neatliekamās medicīniskās palīdzības dienesta darbinieka izsniegtos pretsāpju līdzekļus, izstrādāts noteikumu projekts, kas paredz papildināt noteikumus Nr.297 ar punktu, kas nosaka, ka ja ilgstošu glābšanas darbu laikā cietušajam notikuma vietas bīstamajā zonā pastāv būtisks veselības bojājuma vai dzīvības apdraudējuma risks, un Neatliekamās palīdzības vadības (ārsts vai ārsta palīgs) ir pieņēmis lēmumu izsniegt pretsāpju līdzekli Valsts ugunsdzēsības un glābšanas dienesta amatpersonai ar speciālo dienesta pakāpi, Valsts ugunsdzēsības un glābšanas dienesta amatpersona ar speciālo dienesta pakāpi notikuma vietas bīstamajā zonā izsniegto pretsāpju līdzekli enterāli (zāļu uzņemšana caur gremošanas traktu), transdermāli (zāļu uzņemšana caur ādu transdermāla plākstera veidā) vai intranazāli (zāļu uzņemšana caur nāsīm) ievada cietušajam. Lai nodrošinātu Valsts ugunsdzēsības un glābšanas dienesta amatpersonu ar speciālajām dienesta pakāpēm apmācību, Neatliekamās medicīniskās palīdzības dienests savas kapacitātes ietvaros nodrošinās Valsts ugunsdzēsības un glābšanas dienesta mērķauditorijai pirmreizējo apmācību par cietušo atsāpināšanu bīstamajā zonā. Ugunsdrošības un civilās aizsardzības koledža papildinās amatpersonām ar speciālo dienesta pakāpi pirmās palīdzības mācības programmas tēmu “Šoks”. Papildinot pirmās palīdzības mācības programmu tiek nodrošināta Valsts ugunsdzēsības un glābšanas dienesta amatpersonu ar speciālajām dienesta pakāpēm arī turpmāka atkārtota apmācība. Nepieciešamības gadījumā apmācībai paredzēts piesaistīt Neatliekamās medicīniskās palīdzības dienestā nodarbinātās ārstnieciskās amatpersonas. |
| 3. | Projekta izstrādē iesaistītās institūcijas un publiskas personas kapitālsabiedrības | Projekts šo jomu neskar. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 1. Cietusī persona, kura atrodas glābšanas darbu bīstamajai zonā un par kuru Neatliekamās medicīniskās dienesta vadības ārsts ir pieņēmis lēmumu par pretsāpju līdzekļa ievadīšanas nepieciešamību2. Valsts ugunsdzēsības un glābšanas dienesta amatpersona ar speciālo dienesta pakāpi. 3. Neatliekamās medicīniskās palīdzības dienesta ārsts vai ārsta palīgs. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalību, atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1punktam. |
| 2. | Sabiedrības līdzdalība projekta izstrādē | Rakstiski sniedzot viedokli par projektu no 2018.gada 16.oktobra līdz 2018.gada 20.novembrim.Projekts publicēts Iekšlietu ministrijas tīmekļvietnēhttp://www.iem.gov.lv/lat/sadarbiba\_ar\_nvo/publiskas\_apspriesanas/?doc=41113 |
| 3. | Sabiedrības līdzdalības rezultāti | Saņemta Latvijas Iekšlietu darbinieku arodbiedrības 2018.gada 7.novembra vēstule Nr.514/2018-N “Par Ministru kabineta noteikumu Nr.297 papildināšanu”, kurā norādīts, ka noteikumu projektu anotācijā nav norādīts, kādā kārtībā, kurā brīdī un kas veiks ugunsdzēsēju glābēju apmācības par pretsāpju medikamentu enterālu, transdermālu un intranazālu ievadi cietušajam. Nav norādīts, vai apmācības tiks integrētas pirmās palīdzības sniegšanas apmācībās vai tiks sniegtas atsevišķi.  Latvijas Iekšlietu darbinieku arodbiedrības viedoklis ņemts vērā un attiecīgi papildināts sākotnējās ietekmes novērtējuma ziņojums (anotācija.) |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts ugunsdzēsības un glābšanas dienests un Neatliekamās medicīniskās palīdzības dienests. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts nemaina iesaistīto institūciju kompetenci. |
| 3. | Cita informācija | Nav |

Iekšlietu ministrs S. Ģirģens

Vīza: Iekšlietu ministrijas valsts sekretārs D. Trofimovs

15.01.2019 09:30

1130

Zāģeris 67075943

kaspars.zageris@vugd.gov.lv